Twee in hof oor doodskis-video | Maroela Media
Die twee mans wat afgeneem is nadat hulle na bewering 'n ander man in 'n doodskis in gedwing en onder meer gedreig het om 'n slang saam met hom in die kis te sit, sal Woensdag in die Middelburg-landdroshof verskyn.
Kapt. Khanyisile Zwane, woordvoerder van die polisie, het aan Maroela Media bevestig dat Willem Oosthuizen (28) en Theo Martins Jackson (29) in verband met die voorval in hegtenis geneem is. Oosthuizen en Jackson het Maandag in die Blinkpan-landdroshof verskyn op aanklagte van ontvoering en aanranding met die doel om ernstig te beseer.
Die saak is tot Woensdag uitgestel en hulle is tans in polisieaanhouding.
'n Video van die voorval is onlangs op sosiale media versprei, maar dit is nie duidelik wanneer die voorval plaasgevind het nie. Op die video kan gesien word hoe 'n man huil terwyl hy deur twee ander mans in 'n doodskis ingedwing word. Daar kan in die agtergrond gehoor word hoe 'n manstem sê: "Kom nou, ons wil die petrol gooi, man. Klim in!"
Die EFF het Dinsdag in 'n verklaring die man in die kis as Victor Rethabile Mlotshwa geïdentifiseer. Volgens die party het die voorval op 'n plaas naby die Komati-kragstasie plaasgevind.
"Hierdie wit rassiste het 'n video gemaak en dit op sosiale media geplaas vir hul eie vermaak nadat hulle mnr. Mlotshwa verneder het. Hierdie vernedering kan op niks anders as [Mlotshwa se] swartheid gegrond wees nie, wat beteken dit is eintlik die vernedering van swart mense in geheel," het Mbuyiseni Quintin Ndlozi, woordvoerder van die EFF, gesê.
Ndlozi het gesê die EFF-leierskap sal Woensdag se hofverrigtinge bywoon.
Ja nee, party mense leer maar net nie. As jy nie wil hoor nie moet jy voel.
Presies wat ons nou nodig het, né menere??
Hoe "stupid" kan jy wees
En dis presies optrede soos die wat maak dat daar soveel haat tussen verskillende rasse is! Ons gaan nooit voor kom nie. Ag nee sies man!